賦丹陽縣治滄浪臺
作者：邵彪
朝代：宋

paragraphs: 秦鑿斷巘崿，晉圃亡町畦。
事古迹茫昧，天高水渺瀰。
緬懷褚季野，清坐行四時。
倉黄擠興公，無乃醉魂迷。
不如顔中書，藻舟賦新詩。
蕪廢今幾年，黄鵠怨壞陂。
令尹古循良，見利勇有爲。
如雲擁萬鍤，矢矯出大隄。
蛟龍鼓洪濤，鷗鷺舞寒漪。
危臺俯回渚，長懷曠遐睎。
乃知高世心，宜與湖山期。
下注萬頃田，水田數斗泥。
民樂我亦樂，舉觴淡忘歸。